Il ministri dal interni spagnûl, Alfredo Pérez Rubalcaba, al à presentât lis liniis di fonde de propueste di riforme de leç eletorâl che e varès di rivâ al esam dal Parlament in Mai. Il progjet di riforme al à l’obietîf declarât di strenzi inmò di plui i spazis di partecipazion eletorâl de çampe indipendentiste basche, che intai ultins agns e à viodût dutis lis sôs espressions politichis metudis fûr leç. Cun di fat, in plui di proibî la presentazion di candidaturis che a puedin jessi in cualchi maniere leadis aes formazions politichis za fûr leç o ancje dome ae lôr ativitât politiche, si vûl slargjâ lis pussibilitâts par impugnâ lis candidaturis eletorâls e di meti fûr leç lis listis ancje intal mieç di une campagne eletorâl. Se po la ilegalizazion di une formazion politiche e ves di rivâ dopo des elezions, daûr de propueste di riforme volude dal guvier socialist spagnûl, i elets di cheste liste, se a vuelin restâ in carghe, a varan di fâ une ritratazion publiche des ideis che a àn puartât ae condane de lôr liste e condanâ in maniere esplicite ETA. La çampe indipendentiste basche che zaromai di timp e à inviât un percors pe risoluzion politiche dal conflit e pe fin di ogni forme di violence, sei de bande di ETA che dai stâts spagnûl e francês, e à presentât cheste propueste come une dimostrazion di debolece de bande dal guvier di Madrid e di pôre di confront democratic cu la stesse ezkerra abertzale. Critichis duris ae propueste presentade di Rubalcaba a son rivadis di dutis lis formazions politichis baschis, ancje chês plui moderadis: dal Partît Nazionalist Basc (PNV) si à dite che no si pues, par resons ideologjichis, impedî la esistence di un moviment politic e che e je une barbaritât juridiche dî che la çampe indipendentiste basche e je chel istès di ETA; Eusko Alkartasuna e à fevelât di une riforme che e ponte a imponi la volontât dal nazionalisim spagnûl su chê de maiorance sociâl e politiche dal popul basc; Aralar e Ezker Batua a àn dite che no si pues spietâsi nuie di bon di cheste corse tra socialiscj e popolârs spagnûi par mostrâ di jessi plui dûrs; Alternatiba e à fevelât di aberazion democratiche. Cheste gnove propueste, par altri, e va a cressi inmò plui la tension che si à svilupade intal Paîs Basc daspò de muart di un poliziot francês intant di un scuintri a fûc cun membris di ETA e de aparizion dal cuarp cence vite dal militant basc Jon Anza, là che tancj a pensin che si trati di un episodi di “vuere sporcje”.
Font: Gara, 26/03/10
fur_Latn oci_Latn